**โจว จื่อ-ยฺหวี** (จีน: 周子瑜; พินอิน: *Zhōu Zǐyú*; อักษรโรมัน: Chou Tzu-yu; เกิด 14 มิถุนายน ค.ศ. 1999) ชื่อในการแสดงว่า **จื่อ-ยฺหวี** (Tzuyu) เป็นนักร้องเคป็อปชาวไต้หวัน เป็นสมาชิกของทไวซ์ (Twice) กลุ่มดนตรีหญิงซึ่งบริษัทเจวายพีเอนเตอร์เทนเมนต์ จัดตั้งขึ้นในเกาหลีใต้เมื่อปี 2015 ผ่านรายการรีแอลลิตีโชว์ชื่อ *ซิกซ์ทีน* (Sixteen)

เดือนมกราคม 2016 มีการเผยแพร่ภาพจื่อ-ยฺหวี ถือธงชาติไต้หวัน ทางอินเทอร์เน็ต พร้อมกล่าวหาว่า จื่อ-ยฺหวี สนับสนุนให้ไต้หวันแยกตัวเป็นเอกราชจากจีน เป็นเหตุให้ชาวจีนเดือดดาล ครั้นวันที่ 15 มกราคม 2016 เจวายพีเอนเตอร์เทนเมนต์ให้จื่อ-ยฺหวี ออกวีดิทัศน์ขอขมา เชื่อกันว่า ข้อกล่าวหาจื่อ-ยฺหวี นั้นเป็นไปเพื่อให้มีผลต่อความคิดของสาธารณชนในการเลือกตั้งประธานาธิบดีอันจะมีขึ้นในวันถัดมา ผู้มีสิทธิเลือกตั้งบางคนระบุว่า เดิมสนับสนุนพรรคประชาธิปไตยก้าวหน้า (民主進步黨) ซึ่งชูนโยบายหนุนเอกราชไต้หวัน ก็ต้องทบทวนความคิดใหม่หลังเกิดเหตุการณ์ของจื่อ-ยฺหวี อย่างไรก็ดี ครั้นมีการเลือกตั้งแล้ว ปรากฏว่า พรรคประชาธิปไตยก้าวหน้ายังคงได้คะแนนเสียงท่วมท้น ส่งผลให้ผู้สมัครจากพรรคได้เป็นประธานาธิบดีหญิงคนแรกในประวัติศาสตร์

ประวัติ
-------

จื่อ-ยฺหวี กำเนิดเมื่อวันที่ 14 มิถุนายน 1999 ณ นครไถหนาน ประเทศไต้หวัน ครั้นปี 2012 แมวมองในวงการบันเทิงพบจื่อ-ยฺหวี ที่ "การประชุมเชิงปฏิบัติการทางศิลปะการแสดงของมิวซ์" (MUSE Performing Arts Workshop) ในไถหนาน จึงนำพาจื่อ-ยฺหวี ไปยังเกาหลีใต้ในปีนั้นเพื่อฝึกฝนให้เป็นดารา เมื่อได้ฝึกฝนมากว่าสองปี จื่อ-ยฺหวี จึงปรากฏตนเป็นครั้งแรกในรายการโทรทัศน์ชื่อ *ซิกซ์ทีน* เมื่อปี 2015 และได้รับเลือกเป็นหนึ่งในหญิงสาวเก้าคนที่ประกอบกันเป็นกลุ่มดนตรีกลุ่มใหม่ชื่อ "ทไวซ์" เพื่อเปิดตัวในเดือนตุลาคม 2015

ในปี 2015 นั้นเอง ทีซีแคนด์เลอร์ (TC Candler) ยังจัดให้จื่อ-ยฺหวี เป็นหนึ่งในร้อยบุคคลผู้มีโฉมหน้างดงามที่สุดด้วย

กรณีธงชาติ
----------

### เหตุการณ์

ในเดือนพฤศจิกายน 2015 จื่อ-ยฺหวี กับเพื่อนร่วมวงทไวซ์ ออกรายการชื่อ *มายลิตเติลเทเลวิชัน* (My Little Television) ในเกาหลีใต้ ในรายการนั้น จื่อ-ยฺหวี แนะนำตนว่า มาจากไต้หวัน พร้อมถือธงชาติไต้หวันและธงชาติเกาหลีใต้ อนึ่ง ยังปรากฏธงชาติญี่ปุ่นเพื่อบ่งบอกประเทศที่มาของสมาชิกคนอื่น ๆ ด้วย

หฺวาง อัน (黄安) นักร้องชาวไต้หวันซึ่งทำงานอยู่ในจีน นำรูปจื่อ-ยฺหวี ถือธงดังกล่าวลงเผยแพร่ในบัญชีซินล่างเวย์ปั๋วของตัว แล้วกล่าวหาว่า จื่อ-ยฺหวี สนับสนุนให้ไต้หวันแยกตนเป็นเอกราชจากจีน ก่อนหน้านี้ หฺวาง อัน เคยกล่าวหาบุคคลอื่น ๆ ในทำนองเดียวกันมาแล้ว เช่น หวัง สี่ (王喜) นักร้องชาวฮ่องกงซึ่งถูกหาว่า เขียนเฟซบุ๊กปรามาสจีน จนต้องออกโทรทัศน์ขออภัย

ข้อกล่าวของหฺวาง อัน ทำให้สื่อมวลชนและผู้ใช้อินเทอร์เน็ตชาวจีนตอบโต้จื่อ-ยฺหวี อย่างรุนแรงว่า หากินกับแผ่นดินใหญ่แล้วกลับหักหลังหนุนแผ่นดินแม่ให้แยกตัว ในไม่ช้า สถานีโทรทัศน์จีนก็ถอดรายการเกี่ยวกับกลุ่มทไวซ์ออกทั้งสิ้น และหัวเว่ย (华为) บริษัทโทรศัพท์เคลื่อนที่ในจีน ก็ปลดสินค้าที่จื่อ-ยฺหวี อนุมัติให้จำหน่ายในนามของเธอ เจวายพีเอนเตอร์เทนเมนต์จึงจำต้องระงับกิจกรรมทั้งหมดของจื่อ-ยฺหวี ในแผ่นดินใหญ่

ครั้นวันที่ 15 มกราคม 2016 พัก จิน-ย็อง (박진영) ประธานเจวายพีเอนเตอร์เทนเมนต์ เขียนขออภัยสื่อมวลชนจีนในบัญชีเวย์ปั๋วของตัว แล้วให้จื่อ-ยฺหวี อ่านแถลงการณ์ขอขมาลงวีดิทัศน์เผยแพร่ ความตอนหนึ่งว่า

|  |  |  |
| --- | --- | --- |
| "| จีนย่อมมีหนึ่งเดียว สองน่านน้ำรวมเป็นหนึ่ง ดิฉันภูมิใจที่ได้เป็นชาวจีนมาเสมอ ดิฉันใคร่ขออภัยอย่างยิ่ง ทั้งต่อบริษัทของดิฉัน และต่อผองเพื่อนในอินเทอร์เน็ตจากสองฝั่งน้ำ ที่ดิฉันได้สร้างความเจ็บปวดรวดร้าวให้ ดิฉันละอายใจยิ่งนัก | "|

### ปฏิกิริยา

วีดิทัศน์ดังกล่าวทำให้เธอได้รับเสียงปลอบประโลมจากทั่วโลก แต่ก็ทำให้ชาวไต้หวันส่วนใหญ่เสียขวัญ ทั้งโกรธเกรี้ยวที่หญิงสาววัยสิบหกปีถูกปฏิบัติเช่นนี้

ในช่วงนั้นเอง จะมีการเลือกตั้งประธานาธิบดี ผู้สมัครชิงตำแหน่งประธานาธิบดีทั้งสามคนล้วนแถลงให้กำลังใจจื่อ-ยฺหวี ไช่ อิงเหวิน (蔡英文) จากพรรคประชาธิปไตยก้าวหน้า ระบุว่า "พลเมืองชาวสาธารณรัฐจีนไม่สมควรเอาโทษเธอที่โบกธงชาติสนับสนุนบ้านเกิดเมืองนอนของเธอ เธอถูกบีบให้กล่าววาจาอันเห็นได้ชัดว่า ขัดต่อความประสงค์ที่แท้จริงของเธอ ฉะนั้น นี่ย่อมเป็นเรื่องร้ายแรง ย่ำยีจิตใจชาวไต้หวันทั้งมวล" ส่วนจู ลี่หลุน (朱立倫) จากพรรคชาตินิยม (國民黨) กล่าวว่า รับไม่ได้ที่คนจีนเอาความเกลียดชังไปลงยังเด็กหญิงวัยสิบหกปี เขายังว่า ได้ชมวีดิทัศน์ที่เธอขอขมาแล้ว ยิ่งรับไม่ได้กับการกระทำของหฺวาง อัน และเจวายพีเอนเตอร์เทนเมนต์ ขณะที่หม่า อิงจิ่ว (馬英九) ผู้ซึ่งกำลังพ้นจากตำแหน่งประธานาธิบดี ว่า "ไม่ได้ทำอะไรผิด กลับถูกบีบให้ขอโทษเช่นนี้ ผมอยากบอกหนูโจวว่า หนูไม่จำเป็นต้องขอโทษใครเลย พวกเราสนับสนุนหนูเสมอ"

### ผลต่อการเลือกตั้ง

เหตุการณ์นี้เป็นที่สนใจของคนทั้งโลก และเชื่อกันว่า อาจมีผลต่อการเลือกตั้งประธานาธิบดี มีการสำรวจพบว่า หลังจากเหตุการณ์นี้แล้ว บางคนที่เคยสนับสนุนไช่ อิงเหวิน ซึ่งหนุนเอกราชไต้หวันนั้น ระบุว่า ต้องทบทวนความคิดของตัวอีกครั้ง ถึงอย่างนั้น เมื่อมีการเลือกตั้งในวันที่ 16 มกราคม 2016 ก็ปรากฏว่า ไช่ อิงเหวิน ยังคงได้รับคะแนนเสียงถล่มทลาย และได้เป็นประธานาธิบดีหญิงคนแรกของประเทศ

ไม่ช้าหลังรู้ผลเลือกตั้ง สภากิจการแผ่นดินใหญ่ (大陸委員會) หน่วยงานไต้หวันซึ่งรับผิดชอบนโยบายที่ไต้หวันมีต่อจีน จึงออกโรงปกป้องจื่อ-ยฺหวี และแถลงต่อสำนักกิจการไต้หวัน (台灣事務辦公室) หน่วยงานจีนที่ดูแลนโยบายซึ่งจีนมีต่อไต้หวัน ขอให้สนใจเหตุการณ์ทำนองนี้ให้มากยิ่งขึ้น และให้ป้องปรามภาคเอกชนในบ้านเมืองของตัวเสียบ้าง เพราะพฤติการณ์เช่นนี้ย่อมกระทบกระเทือนทั้งต่อจิตใจชาวไต้หวัน และต่อความสัมพันธ์ระหว่างจีนกับไต้หวัน นอกจากนี้ สภาฯ ยังประณามหฺวาง อัน ว่า พฤติกรรมของเขาส่งผลร้ายแรงต่อความสัมพันธ์ของจีนกับไต้หวัน ในที่สุด สภาฯ วิงวอนให้ประชาชนทั้งสองฝ่ายอย่าได้คลายความรักใคร่สมัครสมานกัน

### ผลต่อหฺวาง อัน

คำขอขมาของจื่อ-ยฺหวี ทำให้เกิดการต่อต้านหฺวาง อัน ขึ้นในไต้หวัน สื่อมวลชนไต้หวันยกเลิกรายการที่หฺวาง อัน จะมาปรากฏตัว และลบรายการคาราโอเกะเพลงของหฺวาง อัน ทิ้ง

ประชาชนไต้หวันกว่าหนึ่งหมื่นคนกำหนดจะเดินขบวนประท้วงในวันที่ 24 มกราคม 2016 แต่เลิกล้มไปเพราะไม่ประสงค์จะให้เกิดผลกระทบต่อจื่อ-ยฺหวี

หวัง เข่อฟู่ (王可富) นักกฎหมายสิทธิมนุษยชนชาวไต้หวัน ฟ้องหฺวาง อัน กับเจวายพีเอนเตอร์เทนเมนต์ เป็นจำเลยที่ฝ่าฝืนประมวลกฎหมายอาญาโดยบังคับจิตใจจื่อ-ยฺหวี และริดรอนสิทธิในการกำหนดตนเองของจื่อ-ยฺหวี

หฺวาง อัน ประกาศลงบัญชีเวย์ปั๋วของตัวว่า จะแถลงข่าว ณ วันที่ 3 กุมภาพันธ์ 2016 ในไต้หวัน เพื่อชี้แจงข้อมูลฝ่ายตนบ้าง โดยระบุว่า ตนมิได้ทำอะไรผิด หากแต่เป็นผู้ได้รับผลกระทบจากเหตุการณ์นี้มากกว่า ไม่นานหลังจากนั้น หฺวาง อัน ลบเนื้อหาในบัญชีเวย์ปั๋วของตัวทิ้งทั้งสิ้น คิดเป็นข้อความและรูปภาพราว 4,900 ชุด

### ผลต่อเจวายพีเอนเตอร์เทนเมนต์

วันที่ 18 มกราคม 2016 ไม่กี่วันหลังจื่อ-ยฺหวี ขอขมา หุ้นของเจวายพีเอนเตอร์เทนเมนต์ในตลาดหุ้นคอสแด็ก (KOSDAQ) ร่วงอย่างหนัก จาก 6,300 วอนลงไปที่ 4,000 วอน และปิดตัวที่ 4,300 วอน

นอกจากคดีที่หวัง เข่อฟู่ ฟ้องในไต้หวันข้างต้นแล้ว ศูนย์เกาหลีหลากวัฒนธรรม (Center for Multicultural Korea) ยังตั้งข้อสงสัยต่อจริยธรรมของเจวายพีเอนเตอร์เทนเมนต์ ทั้งจะสอบสวนว่า จื่อ-ยฺหวี ขอขมาโดยเต็มใจหรือไม่ ถ้าพบว่า จื่อ-ยฺหวี ถูกบีบให้แถลงขอขมา ก็จะฟ้องเจวายพีเอนเตอร์เทนเมนต์ กับประธาน คือ พัก จิน-ย็อง ฐานเลือกปฏิบัติเพราะเหตุแห่งเชื้อชาติ และฐานละเมิดสิทธิมนุษยชน

ในช่วงเวลาเดียวกัน นักเลงคอมพิวเตอร์นิรนามหลายรายรุกเข้าไปในเว็บไซต์ของเจวายพีเอนเตอร์เทนเมนต์และก่อกวนระบบด้วยวิธีโจมตีโดยปฏิเสธการให้บริการ เจวายพีเอนเตอร์เทนเมนต์กล่าวว่า แม้ไม่อาจระบุตัวผู้บุกรุก แต่ก็เชื่อว่า เกี่ยวพันกับกรณีของจื่อ-ยฺหวี

เจวายพีเอนเตอร์เทนเมนต์ยังกล่าวว่า เตรียมกำหนดวิธีการใหม่ในการดำเนินกิจกรรมต่างแดน เพื่อมิให้เกิดความขัดแย้งแก่ลูกจ้างของตนอีก วิธีการเหล่านี้รวมถึงการฝึกอบรมเกี่ยวกับความอ่อนไหวทางวัฒนธรรม ซึ่งจะรวมประเด็นความขัดแย้งทางการเมืองระหว่างประเทศเอาไว้ด้วย

อ้างอิง
-------

1. 1 2 3  Buckley, Chris & Ramzy, Austin (2016-01-16). "Singer's Apology for Waving Taiwan Flag Stirs Backlash of Its Own".`{{cite news}}`: CS1 maint: multiple names: authors list (ลิงก์)
2. 1 2  Gloria Chan (16 January 2016). "Who is the 16-year-old girl at the centre of a political storm ahead of Taiwan's presidential poll?". *South China Morning Post*.
3. ↑  "Tzuyu chosen as most beautiful face in China". *Korea Herald*. 2015-12-29.
4. ↑  Daniel Politi. (2016-01-16). "Did a 16-Year-Old Pop Star Help Pro-Independence Party Win Taiwan’s Election?" Retrieved: 2016-01-18.
5. ↑  "Chou Tzu-yu deal in jeopardy after Huang An tip-off". *Taipei Times*.
6. ↑  Hong Kong star’s face blurred out on Chinese state TV show after he shared news report suggesting former premier Zhou Enlai was gay *South China Morning Post* 11 Jan 2016
7. 1 2  "Taiwan's presidential candidates unite after apology by K-pop singer Chou Tzu-yu over flag scandal". *Shanghaiist*. คลังข้อมูลเก่าเก็บจากแหล่งเดิมเมื่อ 2016-03-02. สืบค้นเมื่อ 2016-03-31.
8. ↑  "Taiwanese K-pop singer Chou Tzu-yu mired in flag row". *The Straits Times*.
9. ↑  Li Xueying (16 January 2016). "Video of K-pop singer Chou Tzu-yu apologising for waving flag angers Taiwanese on polling day". *The Straits Times*.
10. ↑  "MAC asks China to rein in private sector in wake of flag controversy". 2016-01-16. สืบค้นเมื่อ 2016-01-18.
11. 1 2  Horwitz, Josh. "Why a washed-up pop star is suddenly the most hated man in Taiwan". *Quartz*. Atlantic Media Co. สืบค้นเมื่อ 22 January 2016.
12. ↑  "Politicians Weigh into Taiwan Teen Starlet Controversy". *The Chosun-Ilbo*. 18 January 2016.
13. 1 2  "China-based Taiwanese singer deletes online messages after flag row". Yonhap News Agency. 20 January 2016.
14. ↑  Hsieh, Nine (20 January 2016). "JYP Entertainment and Huang An face lawsuit over teen pop star spat". *China Post*. คลังข้อมูลเก่าเก็บจากแหล่งเดิมเมื่อ 2017-01-10. สืบค้นเมื่อ 2016-01-31.
15. ↑  Chen, Christie (18 January 2016). "Timeline of the Chou Tzu-yu flag controversy". *Focus Taiwan*. Central News Agency.
16. ↑  "Huang An to explain his side of story next month". *Taipei Times*. 19 January 2016.
17. ↑  Park, Hyong-ki; Lee, Joel (18 January 2016). "[Newsmaker] JYP in tight spot over Tzuyu furor". *The Korea Herald*. Herald Corporation. สืบค้นเมื่อ 28 January 2016.
18. ↑  Sung, So-young (19 January 2016). "Criticism narrows in on JYP, Park". *Korea JoongAng Daily*. JoongAng Ilbo. สืบค้นเมื่อ 28 January 2016.
19. ↑  "S Korea website 'hacked' over Chou Tzuyu Taiwan flag row". *BBC News*. BBC. 19 January 2016. สืบค้นเมื่อ 28 January 2016.
20. ↑  "Cyber attacks brings down JYP Entertainment website". *The Korea Times*. The Korea Times. 18 January 2016. สืบค้นเมื่อ 28 January 2016.
21. ↑  Kim, Jae-heun (18 January 2016). "JYP Entertainment to overhaul hallyu strategy". *The Korea Times*. The Korea Times. สืบค้นเมื่อ 28 January 2016.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **โจว จื่อ-ยฺหวี**

* สถานีย่อยดนตรี

* เว็บไซต์หลักของทไวซ์
* แฟนเพจหลักของทไวซ์
* ทไวซ์ ที่เฟซบุ๊ก
* ทไวซ์ ที่ทวิตเตอร์
* ทไวซ์ ที่อินสตาแกรม

| * ด
* ค
* ก
ทไวซ์ |
| --- |
| 
* นาย็อน
* จ็องย็อน
* โมโมะ
* ซานะ
* จีฮโย
* มินะ
* ดาฮย็อน
* แชย็อง
* จื่อ-ยฺหวี

 |
| สตูดิโออัลบัม | 

|  |  |
| --- | --- |
| เกาหลี | 
* *ทไวซ์ตาแกรม*
* *อายส์ไวด์โอเพ่น*
* *Formula of Love: O+T=<3*

 |
| ญี่ปุ่น | 
* *บีดีซี*
* *แอนด์ทไวซ์*
* *เพอร์เฟคเวิลด์*

 |

 |
| อัลบั้มรวมเพลง | 
* *#ทไวซ์*
* *#ทไวซ์2*
* *#ทไวซ์3*

 |
| ออกจำหน่ายซ้ำ | 
* *แมรี่แอนด์แฮปปี้*

 |
| อีพี | 
* *เดอะสตอรีบีกินส์*
* *เพจทวู*
* *ทไวซ์โคสเตอร์: เลนวัน*
* *วอตส์ทไวซ์*
* *ซิกนัล*
* *วอตอิสเลิฟ?*
* *เยสออร์เยส*
* *แฟนซียู*
* *ฟิลสเปเชียล*
* *มอร์แอนด์มอร์*
* *เทสท์ออฟเลิฟ*

|  |  |
| --- | --- |
| รวมเพลง | 
* *What's Twice?*

 |
| ออกจำหน่ายซ้ำ | 
* *Twicecoaster: Lane 2*
* *Summer Nights*
* *The Year of "Yes"*

 |

 |
| ซิงเกิล | 

|  |  |
| --- | --- |
| เกาหลี | 
* "ไลก์อูห์อาห์"
* "เชียร์อัป"
* "ทีที"
* "น็อค น็อค"
* "ซิกนัล"
* "ไลกีย์"
* "ฮาร์ทเชกเกอร์"
* "วอตอิสเลิฟ?"
* "แดนซ์เดอะไนท์อะเวย์"
* "เยสออร์เยส"
* "แฟนซี"
* "ฟีลสเปเชียล"
* "มอร์แอนด์มอร์"
* "ไอแคนท์สต็อปมี"
* "ครายฟอร์มี"
* "แอลกอฮอล์-ฟรี"
* "ไซเอนทิสท์"

 |
| ญี่ปุ่น | 
* "One More Time"
* "Candy Pop"
* "Wake Me Up"
* "BDZ"
* "Happy Happy"
* "Breakthrough"
* "Fake & True"
* "Fanfare"
* "Better"
* "Kura Kura"
* "Doughnut"

 |
| อังกฤษ | 
* "The Feels"

 |

 |
| บทความที่เกี่ยวข้อง | 
* พัก จิน-ย็อง
* เจวายพีเอนเตอร์เทนเมนต์
* รีพับลิกเรเคิดส์
* *ซิกซ์ทีน*
* *Twice: Seize the Light*

 |
| 
* อัลบั้ม
* ซิงเกิล
* วิดีโอ
* เพลง
* รางวัลและการเสนอชื่อ
* ทัวร์คอนเสิร์ต

* หมวดหมู่ **หมวดหมู่**
* หน้าคอมมอนส์ **คอมมอนส์**

 |

|  |  |
| --- | --- |
| ฐานข้อมูลการควบคุมรายการหลักฐาน: ศิลปิน แก้ไขสิ่งนี้ที่วิกิสนเทศ | 
* มิวสิกเบรนซ์

 |